Rajawangsa Song (Ind: Dinasti Song, Wangsa Song) (Aksara Kan: 宋朝, Pinyin: song chao) ya iku salah siji rajawangsa kang dadi pamaréntah ana ing Cina antarané taun 960 nganti tekan taun 1279 sadurungé Cina diinvasi déning Mongol. Rajawangsa iki nggantèni Lima Rajawangsa lan Sapuluh Nagara lan sawisé kalah lan digantèni déning Rajawangsa Yuan. Rajawangsa iki dadi papréntahan pisanan ana ing donya kang nyithak dhuwit dluwang lan dadi rajawangsa Cina pisanan kang ngedegaké angkatan segara. Ana ing période papréntahan rajawangsa iki uga, kanggo pisanané nggunakaké bubuk mesiu ana ing paperangan lan kompas minangka nemtokaké arah lor.